Ntons te Pilat oxik tqꞌumaꞌ tzan txik kyin te Jesus bꞌix tzan txik siꞌ xhchikot.
Ntons kye soldad oqet kxpatxꞌiꞌ jun koron pur kyꞌiꞌx bꞌix ojax ksiꞌ tuj twiꞌ,
bꞌix owok ksiꞌ jun tqꞌanaq kyaq qꞌeqmuqin [te xmaybꞌil tetz].
Bꞌix nkyeꞌok tuq laqꞌchet tiꞌj bꞌix nxik tuq kyqꞌumaꞌ ikxjani:
«Tzꞌokxwit jun galan awiꞌj yatz aj twitzaleꞌ kꞌulul mandad kyiꞌj kye aj tijajil Israel.»
Per yaji nꞌok tuq kyloqiꞌ tqꞌoꞌtx.
Yaji owetz junkyꞌel te Pilat bꞌix oxik tqꞌumaꞌ kye xjal ikxjani:
«Instzaj eten,
wetz maꞌtx tzꞌetz win tzan tok eten,
wetz kꞌontiꞌl jun til nꞌoknoj witzaꞌ.»
Ntons te Jesus owetz bꞌix atjax tuq te koron kyꞌiꞌx tuj twiꞌ bꞌix atok tuq tqꞌanaq kyaq qꞌeqmuqin.
Te Pilat oxik tqꞌumaꞌ kyetz ikxjani:
«Ntzani te xjal.»
Ya ma xik kyeꞌeꞌ kye pal aj nim kyajwalil bꞌix kye mulon aj te Nin Jay Nabꞌil Qtata Dios oxik kyqꞌumaꞌ kongan ikxjani:
«¡Intqet klablet tiꞌj krus,
intqet klablet tiꞌj krus!»
Te Pilat oxik tqꞌumaꞌ kyetz ikxjani:
«Mejor intxik etin etetz bꞌix intqet eklabiꞌ tiꞌj krus.
Wetz kꞌontiꞌl jun til nꞌoknoj witzaꞌ.»
Ntons kye xjal aj tijajil Israel owaj ktzaqꞌbꞌeꞌ:
«Qetza at jun jkawbꞌilna bꞌix iktzaꞌx nyolin tuj jkawbꞌilna tetz a tgan tzan tkamik tzan tpaj tetz nꞌok tqꞌumaꞌ tibꞌx qa aji te Tkꞌwaꞌal Dios.»
Ya ma xik xhchaꞌoꞌ te Pilat aj nkyyoliꞌ tuq,
tetz otzaj nim txobꞌal
bꞌix owox junkyꞌel tuj te tdespach bꞌix oxik tqꞌumaꞌ tetz te Jesus ikxjani:
«¿Jaꞌ tzajnaqich yatz?»
Per te Jesus kꞌontiꞌl tidiꞌ owaj stzaqꞌbꞌeꞌ.
Ntons te Pilat oxik tqꞌumaꞌ ikxjani:
«¿Tiꞌtzun,
nlay kyintzaj atzaqꞌbꞌeꞌ?
¿Tiꞌtzun,
kꞌontiꞌl awebꞌen wetz at wajwalil tzan axik ntzoqpiꞌ bꞌix ax at wajwalil tzan aqet nklabiꞌ twitz krus?»
Ntons te Jesus owaj stzaqꞌbꞌeꞌ ikxjani:
«Yatz kꞌontiꞌl-tal awajwalil cha nyaꞌtx-wit a te Qtata Dios aj tuj kaꞌj otzaj sin te awajwalil.
Astilji te aj oxik qꞌapon te wetz tuj aqꞌabꞌ at mas nim xhchoj awitz yatz.»
Astilji te Pilat njoyon tuq tumeꞌl titzaꞌ tzan txik stzoqpiꞌ per yatzun kye xjal oxik kyqꞌumaꞌ kongan ikxjani:
«Qa yatz oxeꞌl atzoqpiꞌ,
ntons nyaꞌtx aꞌich tajyol te twitzaleꞌ kꞌulul mandad tzan tpaj maꞌtx xik atzoqpiꞌ te aj nꞌok tqꞌumaꞌ tibꞌx qa aji te twitzaleꞌ kꞌulul mandad qxol,
bꞌix ikxji tetz cha njaw meltzꞌjik tiꞌj te twitzaleꞌ.»
Te Pilat ya ma tzꞌok xhchaꞌoꞌ ikxji,
ntons tetz oxik tqꞌumaꞌ tzan tetz kyin te Jesus;
yaji oxik tuj junky txoljay aj Tzꞌaqoꞌabꞌj tbꞌi,
bꞌix ax nꞌok tuq qꞌumaꞌ Gabat tuj yol ebrey,
bꞌix tzi oqet witꞌlet tuj twitꞌlel aj jaꞌ npujun tuq kyil kye xjal.
Atx tuq junky qꞌij tzan taqꞌik te qꞌij Paskw,
bꞌix qanq mer chijqꞌij aj txik tqꞌumaꞌ te Pilat kye xjal aj tijajil Israel ikxjani:
«Intxik eten,
atqet te twitzaleꞌ kꞌulul mandad exol.»
Per kye xjal ebꞌajjaw sikyꞌin ikxjani:
«¡Intel awin tetz qxol!
¡Intqet aklabiꞌ twitz krus!»
Ntons te Pilat oxik tqꞌumaꞌ kyetz ikxjani:
«¿Tiꞌtzun,
oqtel nklabiꞌ twitz krus te aj twitzaleꞌ kꞌulul mandad exol?»
Ntons kye pal aj nim kyajwalil owaj ktzaqꞌbꞌeꞌ:
«Qetza aꞌox te César te twitzaleꞌ kꞌulul mandad qiꞌja,
bꞌix kꞌontiꞌl junky.»
Ntons te Pilat okaj tqꞌapoꞌ te Jesus tuj kyqꞌabꞌ kye soldad tzan tqet tuq kyklabiꞌ twitz krus bꞌix kyetz oxik kyin.